12. schôdza NR SR - 8.deň - A. dopoludnia
Dátum: 2024-04-26
Poslanec: Krúpa, Juraj (SaS)
Druh vystúpenia: Vystúpenie v rozprave

67. Čo sa týka tohto zákona, myslím si, že včera sme tu mali komisárku Európskej únie pani Jaurovú, ktorá jasne povedala, že tento zákon jednoducho porušuje práva, práva aj Európskej únie, vôbec všetky nastavené regulácie, ktoré v tomto rozmere a v tejto sfére platia. Napriek tomu vidíme, že aj keď z tohto zákona hrozia sankcie, tak táto vládna koalícia pokračuje ďalej v tomto zákone, riskujúc infringement, pokuty a vôbec všetky tie následky, ktoré sú s tým spojené, teda aj ohrozovanie eurofondov a tak ďalej. Ale myslím si, že to nie je žiadna novinka, pretože úplne od nástupu tejto vlády zažívame absolútny rozklad tejto spoločnosti. Začalo to NAKOU, vyhadzovaním vyšetrovateľov, ktorých oni považujú za nesprávnych. Pokračovalo to Trestným zákonom, pokračovalo to ďalšími normami a zákonmi, ktoré tu predkladajú. Vidíme, že nie sú schopní zvládnuť ani plán obnovy. Vidíme, že tieto veci, ktoré predkladajú, sú v rozpore so základnými právami a vôbec s hodnotami ako takými, čiže pokračuje rozklad režimu demokracie ako takého na Slovensku. Pokračuje to aj napríklad vytváraním tlaku na médiá. Včera sme mali čierny deň v RTVS. Vidíme, že príde zákon o RTVS, ktorý má urobiť z verejnoprávnej televízie hlasnú trúbu tejto vlády. Vidím, že to pokračuje aj v oblasti kultúry. Tak ako nacisti kedysi rozhodovali, ktorá kultúra je správna, ktorá je nesprávna, ktorá môže byť, ktorá nemôže byť, tak to isté pokračuje aj dnes touto vládnou garnitúrou. A to isté sa týka aj mimovládnych organizácií. Chcú určovať, ktoré sú tie správne, ktoré sú tie nesprávne, ktoré čo môžu robiť a čo nemôžu robiť a tak ďalej, akoby sme tu nemali iné zákony, ktoré to jasne regulujú. Pritom mimovládne organizácie na Slovensku si plnia svoje povinnosti tie, a z veľkej časti teda tie, ktoré tento štát nedokáže plniť, či už je to v sociálnej oblasti, alebo v športe, napriek tomu, že máme ministerstvo športu, alebo v obrane ľudských práv, slobody, ale, samozrejme, aj v sociálnej oblasti. Táto vláda o sebe hovorí, že je sociálna, alebo sociálnodemokratická, že sa snaží riešiť všetky tieto sociálne problémy tejto spoločnosti a podobne. Vidíme to na rôznych výjazdoch tejto vládnej mašinérie, ktorá takýmto spôsobom tam vždy privezie kamión sľubov a politické bublifuky a takýmto spôsobom si kupuje aj svojich voličov, ale nie sú schopní saturovať a riešiť sociálne problémy, ktoré táto spoločnosť vytvára, a na to tu máme a vznikajú práve a pôsobia mimovládne organizácie a občianske združenia, ktoré sa takýmto spôsobom snažia regulovať. A je to absolútny bizár. Je to absolútny bizár. Kolega Dostál spomenul, že áno, je to také niečo, ako keď Židom nalepovali tie žlté hviezdy, tak niečo podobné idú robiť teraz. Ale ten bizár je ešte v niečom inom. My sme členskou krajinou Európskej únie a NATO. Sme krajina, ktorá v rámci týchto štruktúr pôsobí v tom rozmere, že si vymieňa informácie, že sme závislí v podstate od financovania z eurofondov. Však 80 % všetkých verejných výdavkov na Slovensku sú práve z fondov Európskej únie a tak ďalej a tak ďalej. Čiže toto je úplne bežný proces v rámci toho, v rámci nášho ukotvenia ako takého v týchto štruktúrach. Ale zároveň tento spôsob práce a spolupráce chcú zakázať mimovládnym organizáciám. Oni jednoducho nemôžu, alebo nechcú, aby spolupracovali so zahraničím, resp. keď budú, tak sa majú označovať za organizácie spolupracujúce so zahraničím. To isté je aj Slovenská republika. To isté je aj naša vláda. Aj oni sa budú označovať za organizáciu spolupracujúcu so zahraničím? Zákon je, samozrejme, v rozpore s právom EÚ a s dohovorom v podstate o základných právach Rady Európy. To znamená, že diskriminujeme týmto zákonom alebo chcete diskriminovať týmto zákonom jak domáce, ale aj zahraničné mimovládky. A toto je v rozpore so základnými právami zakotvenými v Rade Európy. To nie je Európska únia, to je Rada Európy, to sú členské krajiny Európy, ktoré sú tam zastúpené. Ja viem, že polovička z vás si toto mýli s Európskou úniou, ale nie je to tak. A tam ste schopní ísť a povedať, že vy idete takýmto spôsobom, hulvátskym spôsobom likvidovať občianske združenia a mimovládne organizácie, čo vlastne znamená, že idete likvidovať občiansku spoločnosť, lebo tá vám vadí. Robíte to, samozrejme, po vzore, či už to bolo v Maďarsku, ktoré s tým dopadlo na súde EÚ tak, ako dopadlo, alebo po vzore Ruska, alebo sú iné vzore, vzory, ktoré ste si našli. Týmto spôsobom, aj tými krokmi, ktoré som uviedol na začiatku, sa snažíte normálne zaviesť novú normalizáciu v tejto spoločnosti. Normalizáciu, ktorú sme zažili v 69., 70., tak Fico, ktorý má veľmi blízko, samozrejme, k... ku komunistickej strane, veď bol jej členom a vždy sníval o tom, že bude akýsi pokoj, akýsi poriadok. Veď netreba mať tieto diskusie, netreba mať nejaké tie demokratické pravidlá. Oni budú vládnuť, oni vedia, čo je správne, oni budú určovať, na to tu nepotrebujeme mimovládne organizácie ani nejaké občianske združenia, ani žiadnych aktivistov. Oni budú určovať. Oni chcú pokoj, oni chcú kľud, a zato si myslia, že nejakým spôsobom to budú kompenzovať nejakou, nejakým akože ekonomickým rozvojom po vzore Číny alebo, ja neviem, nejakých takýchto krajín. No lenže to sa určite nestane. To sa určite nestane. To, čo nás čaká, je naozaj veľmi ťažká doba, ktorá, myslím si, že vám bude ešte veľmi zaťažko, pretože tým spôsobíte naozaj ťažké škody Slovensku, ktoré vám to potom vráti. Vždy sa to tak stalo a vždy... a história sa zopakuje aj v tomto prípade. Samotný zákon je legislatívne nejasný. Zahraničný agent bude ten, kto prijme 5-tisíc eur. Ale ten nedefinuje napríklad, či to bude jeden, alebo či to môžu byť viacerí, alebo že keď to bude 4-tisíc eur od hocikoho. Nevieme ani v podstate, kto je to tá zahraničná osoba. Koho vy definujete, ako že je to zahraničná osoba, a vôbec, opiera sa to o GDPR? Zároveň treba povedať, že tieto peniaze sú a boli doteraz vždy legálne. Boli vždy legálne vyúčtované, zadávané normálne do účtovníctva, do daňových priznaní týchto mimovládnych organizácií. Sám som v jednej pôsobil a veľmi dobre viem, ako to je. Tam tá kontrola prebieha. Čiže toto je absolútny zámer likvidovať niektoré mimovládne organizácie, ktoré vám vadia, ktoré ste si vy vykonšpirovali, že nejakým spôsobom tu pôsobia a chcú rozvracať túto spoločnosť, pritom ten, kto rozvracia túto spoločnosť, ste vy. Aj vy s týmto návrhom. Ale najhoršie na tom je to, že takého návrhy vždy, keď prichádzajú, tak budú pokračovať. Toto je len prvý krok. Keď si všimnete v tých krajinách, v ktorých zaviedli tieto opatrenia voči mimovládnym organizáciám a občianskym združeniam, tak to pokračovalo ďalej. V Rusku začali tým nálepkovať aj nejaké médiá, dokonca aj ľudí. A presne toto je to, čo chcete aj vy dosiahnuť. Najprv to budú nejaké občianske združenia, mimovládne organizácie, potom to budú dokonca nejaké médiá, ktoré budete potom zakazovať, a potom to budú aj nejakí občania. Potom dokonca možno ešte aj opozícia. Kam s tým chcete zájsť? Ste na tenkom ľade a pevne verím, že sa vám to vráti, pretože pripomínate mi s týmito návrhmi, ktoré tu máte, Vojta Tuku. Vojta Tuku. Presne takto rozmýšľal a spomeňte si naňho. Presne tak aj dopadol a tak dopadnete aj vy. Ďakujem. (Potlesk.)